Vyf skoliere rand glo leerder aanArgieffoto Panyaza Lesufi, LUR vir onderwys in Gauteng, het Maandag besoek afgelê aan Crystal Park High School in Benoni, ná ŉ video van ŉ aanranding aan die lig gekom het. Op die video kan gesien word hoe ŉ graad 9-leerder deur vyf ander leerders (vier in graad 9 en een in graad 8) aangeval word. Die voorval het verlede week Woensdag plaasgevind en medeskoliere het die beeldmateriaal versprei. Steve Mabona, woordvoerder van die departement, het gesê ŉ voorlopige ondersoek het aan die lig gebring die voorval spruit uit ŉ woordewisseling wat vroeër tydens skoolure plaasgevind het. Die bakleiery het ongeveer 30 meter buite die skoolterrein plaasgevind. “Alle ouers van die betrokke leerders is ontbied om die dissiplinêre prosesse te bespreek. Die vermeende oortreders is intussen voorlopig geskors, hangende die uitslag van die dissiplinêre verhoor.” Lesufi het aan die skoliere gesê hy het die skoolbeheerliggaam opdrag gegee om nie vinnig op te tree om die dissiplinêre verhoor te skeduleer nie, sodat die oortreders so lank as moontlik by die huis kan bly en ŉ les kan leer uit hul “wandissipline en skokkende gedrag”. ŉ Span sielkundiges is tans by die skool om die nodige berading aan die slagoffer te bied. Die ouers van die slagoffer het die voorval ook by die Suid-Afrikaanse Polisiediens aangemeld. Die vermeende oortreders is aangekeer en in hul ouers se toesig oorgegee. Die polisie stel verder ondersoek in, het Mabona bygevoeg. Leerder by Edenvale High School aangerand Die departement veroordeel ook die aanranding van ŉ graad 9-leerder deur ŉ meisie in dieselfde graad by Edenvale High School. Dié voorval het reeds op 15 Februarie tydens pouse by die skool plaasgevind. “Die vermeende oortreder is voorlopig geskors hangende die uitslag van die dissiplinêre verhoor. Albei ouers is in kennis gestel van die dissiplinêre prosesse. Sielkundige ondersteuning word aan die slagoffer gebied wat geringe kaakbeserings opgedoen het,” het Mabona gesê.